การยางแห่งประเทศไทย  พร้อมจ่ายเงินชดเชยรายได้ให้เกษตรชาวสวนยางภายในเดือนมีนาคมนี้
นายณกรณ์ ตรรกวิรพัท  ผู้ว่าการการยางแห่งประเทศไทย (กยท.) เปิดเผยถึงแนวทางการดำเนินโครงการประกันรายได้เกษตรกรชาวสวนยาง ระยะที่ 4 หลังได้รับการอนุมัติกรอบวงเงินกว่า 7,600 ล้านบาท จากที่ประชุมคณะรัฐมนตรีว่า  เป็นโครงการช่วยเหลือเกษตรกรชาวสวนยางมาอย่างต่อเนื่องเป็นปีที่ 4 ให้เกษตรกรชาวสวนยางทั้งเจ้าของสวน ผู้เช่า ผู้ทำ และคนกรีดยาง ที่ขึ้นทะเบียนและแจ้งข้อมูลพื้นที่กับไว้กับ กยท. ก่อนวันที่ 30 มิถุนายน 2565 รวมทั้งสิ้น 1,604,379 ราย ในพื้นที่กว่า 18 ไร่ ภายใต้เงื่อนไขต้องเป็นสวนยางอายุ 7 ปีขึ้นไปที่เปิดกรีดแล้ว โดยกำหนดราคาประกันผลผลิตยางแผ่นดิบคุณภาพดี 60 บาทต่อกิโลกรัม น้ำยางสด (DRC 100%) 57 บาทต่อกิโลกรัม และยางก้อนถ้วย (DRC 50%) 23 บาทต่อกิโลกรัม แบ่งสัดส่วนรายได้ เจ้าของสวน ร้อยละ 60 และคนกรีด ร้อยละ 40 ของรายได้ทั้งหมด รายละไม่เกิน 25 ไร่ ระยะเวลาประกันรายได้ 2 เดือน โดยจะได้รับการชดเชยผลิตช่วงเดือนตุลาคมถึงพฤศจิกายน 2565 ที่ผ่านมา เนื่องจากเป็นช่วงที่ราคายางมีความผันผวน ทั้งนี้ กยท. จะเร่งดำเนินการตรวจสอบข้อมูลเกษตรกรที่ขึ้นทะเบียน คาดว่าภายในเดือนมีนาคมนี้จะเริ่มจ่ายเงินชดเชยให้เกษตรกรที่เข้าเงื่อนไขได้ อย่างไรก็ตาม ที่ผ่านมารัฐบาลให้การสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ ระยะที่ 2 ผ่านกองทุนยางพารา โดยรัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี จำนวนไม่เกิน 600 ล้านบาท จากวงเงินกู้ 20,000 ล้านบาท ให้แก่กิจการไม้ยางและผลิตภัณฑ์ ภายใต้เงื่อนไขรับซื้อไม้ยางราคาไม่ต่ำกว่า 1,500 บาทต่อตัน ซึ่งเป็นมาตรการเพิ่มมูลค่าผลิตภัณฑ์และกระตุ้นเพิ่มปริมาณการใช้ยางในประเทศ